EURÓPSKA KOMISIA V Bruseli29. 3. 2022 COM(2022) 152 final 2022/0101(NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Švédska {SWD(2022) 102 final}



2022/0101 (NLE) Návrh VYKONÁVACIE ROZHODNUTIE RADY o schválení posúdenia plánu obnovy a odolnosti Švédska RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Európskeho parlamentu a Rady (EÚ) 2021/241 z 12. februára 2021, ktorým sa zriaďuje Mechanizmus na podporu obnovy a odolnosti, a najmä na jeho článok 20, so zreteľom na návrh Európskej komisie, keďže: (1)Pandémia ochorenia COVID-19 má rušivý vplyv na hospodárstvo Švédska. V roku 2019 dosahovalo Švédsko hrubý domáci produkt (HDP) na obyvateľa na úrovni 148 % priemeru Únie. Reálny HDP Švédska v roku 2020 klesol o 2,9 % a v období 2020 – 2021 kumulatívne vzrástol o 1,8. Medzi dlhodobejšie aspekty s vplyvom na strednodobú hospodársku výkonnosť patrí vysoká účasť pracovnej sily, silný výrobný sektor orientovaný na vývoz, silná fiškálna pozícia a veľmi rozvinutá záchranná sociálna sieť, ale aj pretrvávajúce nerovnováhy vyplývajúce z trhu s nehnuteľnosťami a vysokého dlhu domácností. Hoci úroveň produktivity v švédskom hospodárstve je jednou z najvyšších v EÚ, rast produktivity už dlhší čas stagnuje a pretrváva nesúlad medzi ponukou práce a dopytom po nej. Kľúčom k podpore udržateľného, vyváženého a inkluzívneho rastu vo Švédsku zostáva zabezpečenie dostatočného tempa inovácií, primeranej ponuky kvalifikovanej pracovnej sily v čase zásadných demografických a technologických zmien, ako aj postupné odstraňovanie makroekonomických nerovnováh. (2)Rada 9. júla 2019 a 20. júla 2020 adresovala Švédsku odporúčania v kontexte európskeho semestra. Rada predovšetkým odporúčala Švédsku zamerať investície na zelenú a digitálnu transformáciu, ako aj na vzdelávanie, zručnosti, výskum a inovácie s prihliadnutím na regionálne rozdiely. So zreteľom na fungovanie trhu s nehnuteľnosťami Rada odporučila Švédsku, aby riešilo riziká spojené s vysokým dlhom domácností, stimulovalo investície do výstavby obytných nehnuteľností v miestach s najvýraznejším nedostatkom a aby zlepšilo efektívnosť trhu s bývaním. Rada takisto odporúčala zlepšiť účinnosť a presadzovanie rámca boja proti praniu špinavých peňazí. Švédsko bolo vyzvané prijať v súlade so všeobecnou únikovou doložkou Paktu stability a rastu všetky potrebné opatrenia na účinné riešenie pandémie ochorenia COVID-19, udržanie hospodárstva a podporu následného oživenia. Keď to hospodárske podmienky umožnia, Švédsko by malo uskutočňovať fiškálne politiky zamerané na dosiahnutie obozretných strednodobých fiškálnych pozícií a zabezpečenie udržateľnosti dlhovej služby pri súčasnom zvyšovaní miery investícií. Švédsku sa napokon odporúčalo, aby zabezpečilo odolnosť systému zdravotnej starostlivosti. Na základe posúdenia pokroku pri plnení týchto odporúčaní pre danú krajinu v čase predloženia plánu obnovy a odolnosti Komisia dospela k záveru, že odporúčanie týkajúce sa zavedenia siete 5G je v plnej miere vykonané. Výrazný pokrok sa dosiahol v oblasti udržateľnej dopravy, ako aj pri prijímaní všetkých potrebných opatrení na účinné riešenie pandémie, udržanie hospodárstva a podporu následného oživenia. (3)Komisia 2. júna 2021 uverejnila hĺbkové preskúmanie podľa článku 5 nariadenia Európskeho parlamentu a Rady (EÚ) č. 1176/2011 týkajúce sa Švédska. Na základe svojej analýzy Komisia dospela k záveru, že vo Švédsku existujú makroekonomické nerovnováhy, najmä pokiaľ ide o riziká nadhodnotenej úrovne cien obytných nehnuteľností spojené s pokračujúcim nárastom dlhu domácností. (4)V súlade s článkom 18 ods. 1 nariadenia (EÚ) 2021/241 Švédsko predložilo Komisii 28. mája 2021 svoj národný plán obnovy a odolnosti. Predloženiu plánu predchádzal proces konzultácií s miestnymi a regionálnymi orgánmi, sociálnymi partnermi, organizáciami občianskej spoločnosti, mládežníckymi organizáciami a ďalšími príslušnými zainteresovanými stranami, ktorý prebiehal v súlade s vnútroštátnym právnym rámcom. Zodpovednosť štátu za svoj plán obnovy a odolnosti je základom jeho úspešnej realizácie a trvalého vplyvu na vnútroštátnej úrovni, ako aj dôveryhodnosti na európskej úrovni. V zmysle článku 19 nariadenia (EÚ) 2021/241 Komisia posúdila relevantnosť, efektívnosť, účinnosť a koherentnosť plánu obnovy a odolnosti v súlade s usmerneniami pre posudzovanie uvedenými v prílohe V k uvedenému nariadeniu. (5)Plány obnovy a odolnosti by mali napĺňať všeobecné ciele Mechanizmu na podporu obnovy a odolnosti zriadeného nariadením (EÚ) 2021/241 (ďalej len „mechanizmus“) a Nástroja Európskej únie na obnovu zriadeného nariadením Rady (EÚ) 2020/2094 s cieľom podporiť obnovu po kríze COVID-19. Mali by podporovať hospodársku, sociálnu a územnú súdržnosť Únie tým, že budú prispievať k šiestim pilierom uvedeným v článku 3 nariadenia (EÚ) 2021/241. (6)Plnenie plánov obnovy a odolnosti členských štátov bude predstavovať koordinované úsilie zahŕňajúce reformy a investície v rámci celej Únie. Vďaka koordinovanému a súbežnému vykonávaniu a realizácii cezhraničných a viacnárodných projektov sa takéto reformy a investície budú navzájom posilňovať a vytvoria pozitívne externality v celej Únii. Približne jedna tretina vplyvu mechanizmu na rast a tvorbu pracovných miest v členských štátoch teda bude externalitou pochádzajúcou z iných členských štátov. Vyvážená reakcia prispievajúca k šiestim pilierom (7)V súlade s článkom 19 ods. 3 písm. a) nariadenia (EÚ) 2021/241 a kritériom 2.1 z prílohy V k nemu plán obnovy a odolnosti do značnej miery (hodnotenie A) predstavuje komplexnú a primerane vyváženú reakciu na hospodársku a sociálnu situáciu, čím primerane prispieva ku všetkým šiestim pilierom uvedeným v článku 3 uvedeného nariadenia, pričom zohľadňuje osobitné výzvy dotknutého členského štátu a finančné prostriedky, ktoré mu boli pridelené.

(8)Plán obnovy a odolnosti zahŕňa opatrenia, ktoré prispievajú ku všetkým šiestim pilierom, pričom niekoľko komponentov sa týka viacerých pilierov súčasne. Takýto prístup pomáha zabezpečiť komplexné zohľadnenie každého piliera koherentným spôsobom. Predpokladá sa, že opatrenia na dekarbonizáciu priemyslu a dopravy a na podporu miestnych a regionálnych projektov týkajúcich sa znižovania emisií skleníkových plynov podporia zelenú transformáciu. Prispejú k nej aj systémy verejnej podpory na zvýšenie energetickej hospodárnosti budov, a to aj vďaka využívaniu inteligentných energetických systémov. Očakáva sa, že plán obnovy a odolnosti komplexne prispeje k digitálnemu pilieru, keďže obsahuje opatrenia zamerané na ďalšie zlepšovanie vysokorýchlostného pripojenia, podporu digitálnych zručností prostredníctvom vzdelávania a odbornej prípravy a skvalitnenie elektronickej verejnej správy a digitálnych verejných služieb. (9)Predpokladá sa, že podpora vývoja a uplatňovania nových technológií v zelenej oblasti pomôže inteligentnému a udržateľnému rastu švédskeho hospodárstva. Podpora rekvalifikácie a zvyšovania úrovne zručností by podľa očakávaní mala prispieť k inkluzívnemu rastu pre všetkých. Okrem toho sa očakáva, že opatrenia zamerané na riešenie demografickej výzvy, konkrétne úpravy vekových hraníc v dôchodkovom systéme, systéme sociálneho zabezpečenia a daňovom systéme, pomôžu zabezpečiť udržateľnosť a odolnosť švédskeho hospodárskeho a sociálneho modelu. Pokiaľ ide o sociálnu a územnú súdržnosť, predpokladá sa, že podpora zavádzania širokopásmového pripojenia vo vidieckych oblastiach pomôže zabezpečiť všetkým občanom prístup k vysokorýchlostnému pripojeniu, čím sa podporí územná súdržnosť, pričom sa očakáva, že sociálnu súdržnosť podporia opatrenia zamerané na vzdelávanie a odbornú prípravu, ako aj opatrenia na zvýšenie ponuky bývania. (10)Odolnosť švédskeho systému zdravotnej starostlivosti by mali zlepšiť cielené opatrenia na zvýšenie ponuky riadne vyškolených zamestnancov a odolnosť švédskeho finančného systému by sa mala zlepšiť zefektívnením úradu pre finančný dohľad. Očakáva sa, že plán obnovy a odolnosti prispeje k sociálnej odolnosti tým, že podporí vyhliadky na zmenu postavenia na trhu práce. Opatrenia na digitalizáciu verejnej správy spojené s reformami zameranými na boj proti praniu špinavých peňazí a financovaniu terorizmu by mali prispieť k inštitucionálnej odolnosti. Očakáva sa, že švédsky plán obnovy a odolnosti prispeje k politikám pre ďalšiu generáciu prostredníctvom opatrení týkajúcich sa švédskeho jazyka a odbornej prípravy, poskytnutím dodatočných zdrojov pre univerzity a prostredníctvom reformy systému na ochranu zamestnanosti, ktorá by mala zlepšiť pracovné vyhliadky mladšej generácie. Riešenie všetkých výziev identifikovaných v odporúčaniach pre danú krajinu alebo významnej podskupiny týchto výziev (11)V súlade s článkom 19 ods. 3 písm. b) nariadenia (EÚ) 2021/241 a kritériom 2.2 z prílohy V k nemu sa očakáva, že plán obnovy a odolnosti prispeje k účinnému riešeniu všetkých výziev alebo významnej podskupiny výziev (hodnotenie A) identifikovaných v príslušných odporúčaniach pre Švédsko vrátane ich fiškálnych aspektov, ako aj v odporúčaniach vydaných podľa článku 6 nariadenia (EÚ) č. 1176/2011 adresovaných tomuto členskému štátu, alebo výziev identifikovaných v iných relevantných dokumentoch, ktoré Komisia oficiálne prijala v kontexte európskeho semestra. (12)Plán obnovy a odolnosti zahŕňa rozsiahly súbor vzájomne sa posilňujúcich reforiem a investícií, ktoré prispievajú k účinnému riešeniu všetkých výziev alebo významnej podskupiny hospodárskych a sociálnych výziev uvedených v odporúčaniach pre danú krajinu, ktoré Rada adresovala Švédsku v rámci európskeho semestra v rokoch 2019 a 2020, a to najmä v oblasti odolnosti systému zdravotnej starostlivosti, v oblasti klímy a digitálnej transformácie, vzdelávania a rozvoja zručností, výskumu a inovácií, boja proti praniu špinavých peňazí a zlepšenia podmienok ponuky a mobility na trhu s bývaním. (13)Plán obnovy a odolnosti zahŕňa opatrenia na zvýšenie prístupnosti a kapacity systému zdravotnej starostlivosti. Posilnenie odolnosti zdravotnej starostlivosti je zasadené do širšieho plánu modernizácie zdravotného systému. Predpokladá sa, že zdravotná starostlivosť vo Švédsku sa zlepší vďaka plánu obnovy a odolnosti, ktorý prináša odbornú prípravu poskytovateľov starostlivosti o starších ľudí, vyšší počet študijných miest v odbornom vzdelávaní a príprave (Yrkesvux) so zameraním na zdravotnú a sociálnu starostlivosť a zavedenie chráneného titulu pre pomocné zdravotné sestry, čím sa toto povolanie stane atraktívnejším pre potenciálnych zamestnancov. (14)Plán obnovy a odolnosti sa intenzívne zameriava na zelenú a digitálnu transformáciu, nízkouhlíkovú a energetickú transformáciu a udržateľnú infraštruktúru. Zelenú transformáciu podporujú rozsiahle systémy dotácií zamerané na urýchlenie dekarbonizácie priemyslu a dopravy prostredníctvom podpory investícií do vývoja a uplatňovania inovačných technológií pre riešenia bez fosílnych zdrojov. Digitálnu transformáciu podporujú najmä cielené investície na ďalšie zlepšovanie vysokorýchlostného pripojenia a opatrenia na podporu digitalizácie verejnej správy. (15)Plán obnovy a odolnosti obsahuje niekoľko cielených reforiem a investícií na skvalitnenie vzdelávania a rozvoja zručností, najmä prostredníctvom zvýšenia počtu možností odbornej prípravy, a to aj pre zamestnancov v oblasti starostlivosti o starších ľudí, ako aj študijných miest v odbornej príprave a vo vysokoškolskom vzdelávaní so zameraním na jednotlivcov s osobitnými ťažkosťami na trhu práce. V spojení s opatrením zameraným na modernizáciu právnych predpisov v oblasti ochrany zamestnanosti sa očakáva, že to poskytne ďalšie stimuly na zlepšovanie ľudského kapitálu a riešenie meniacich sa potrieb zručností, najmä v kontexte digitálnej a zelenej transformácie. (16)Predpokladá sa, že plán obnovy a odolnosti zníži riziko prania špinavých peňazí vo finančnom systéme vďaka dvom opatreniam, ktoré posilnia účinný dohľad nad rámcom boja proti praniu špinavých peňazí a jeho presadzovanie. Takisto sa očakáva zlepšenie ponuky nájomného bývania a podmienok na strane ponuky na trhu s bývaním. (17)Odporúčania týkajúce sa okamžitej reakcie fiškálnej politiky na pandémiu možno považovať za odporúčania, ktoré nepatria do rozsahu pôsobnosti švédskeho plánu obnovy a odolnosti, a to bez ohľadu na skutočnosť, že Švédsko vo všeobecnosti primerane a dostatočne zareagovalo na okamžitú potrebu podporiť hospodárstvo fiškálnymi prostriedkami v rokoch 2020 a 2021 v súlade so všeobecnou únikovou doložkou Paktu stability a rastu. Očakáva sa, že riešením uvedených výziev plán obnovy a odolnosti prispeje v obmedzenej miere aj k náprave nerovnováh, ktoré vo Švédsku existujú, ako sa uvádza v odporúčaniach vydaných podľa článku 6 nariadenia (EÚ) č. 1176/2011 v rokoch 2019 a 2020, a to najmä pokiaľ ide o riziká nadhodnotenej úrovne cien obytných nehnuteľností spojené s pokračujúcim nárastom dlhu domácností. Príspevok k rastovému potenciálu, tvorbe pracovných miest a ekonomickej, sociálnej a inštitucionálnej odolnosti (18)V súlade s článkom 19 ods. 3 písm. c) nariadenia (EÚ) 2021/241 a kritériom 2.3 z prílohy V k nemu sa očakáva, že plán obnovy a odolnosti bude mať vysoký vplyv (hodnotenie A) na posilnenie rastového potenciálu, tvorbu pracovných miest a ekonomickú, sociálnu a inštitucionálnu odolnosť Švédska, pričom prispeje k vykonávaniu Európskeho piliera sociálnych práv, a to aj podporou politík pre deti a mládež, a značne zmierni hospodársky a sociálny dosah krízy spôsobenej ochorením COVID-19, čím posilní hospodársku, sociálnu a územnú súdržnosť a konvergenciu v rámci Únie. (19)Simulácie útvarov Komisie ukazujú, že plán obnovy a odolnosti spolu s ostatnými opatreniami Nástroja Európskej únie na obnovu má potenciál zvýšiť HDP Švédska o 0,2 % až 0,3 % do roku 2026, pričom nie je zohľadnený možný pozitívny vplyv štrukturálnych reforiem. Očakáva sa, že plán obnovy a odolnosti prispeje aj k zamestnanosti, najmä v rokoch 2021 – 2022. Počíta sa s tým, že najvýznamnejšie pretrvávajúce pozitívne účinky na rast, produktivitu a fiškálnu udržateľnosť v strednodobom až dlhodobom horizonte vyplynú z reforiem sociálneho zabezpečenia a dôchodkov a zo zmien legislatívy v oblasti trhu práce. (20)V pláne obnovy a odolnosti sa predkladá balík investícií a reforiem v oblasti vzdelávania, digitalizácie a zdravotnej starostlivosti s cieľom riešiť problémy v týchto oblastiach, ktorý mnohými spôsobmi prispeje k rovnosti príležitostí a lepšiemu prístupu na trh práce v súlade s Európskym pilierom sociálnych práv. Posilnenie ponuky odborného vzdelávania, ako aj zvýšenie počtu študijných miest v celom Švédsku má potenciál rozhýbať zamestnanosť a produktivitu a zároveň posilniť sociálnu súdržnosť. Takisto vyššia ponuka a kvalita služieb dlhodobej starostlivosti by mali pozitívne ovplyvňovať život starších ľudí, zatiaľ čo osobitné podporné opatrenia zamerané na študentov a nízkopríjmové rodiny by mali zlepšiť postavenie znevýhodnených skupín na trhu s bývaním. (21)Očakáva sa, že opatrenia na podporu zelenej a digitálnej transformácie zvýšia inovatívnosť a udržateľnosť švédskeho hospodárstva. Najmä podpora pre rozširovanie širokopásmového pripojenia by mala ešte viac stimulovať digitálnu transformáciu práce, čo by malo znižovať zraniteľnosť v dôsledku narušení dodávateľského reťazca. Opatrenia na lepšie zosúladenie ponuky a dopytu na trhu práce a na odstránenie nedostatkov v zručnostiach by mali pomôcť udržať silnú konkurencieschopnosť Švédska a uľahčiť úpravy v prípade nepriaznivých hospodárskych okolností. Počíta sa s tým, že dôraz, ktorý sa v pláne obnovy a odolnosti kladie na environmentálne udržateľné iniciatívy, by mal znížiť vystavenie hospodárstva neudržateľným hospodárskym činnostiam, ktorým hrozí zastaranie. Plán obnovy a odolnosti vo všeobecnosti podporuje štruktúru priemyslu postavenú na agilných a inovačných hospodárskych činnostiach, ktoré prispievajú k odolnosti. Zásada „výrazne nenarušiť“ (22)V súlade s článkom 19 ods. 3 písm. d) nariadenia (EÚ) 2021/241 a kritériom 2.4 z prílohy V k nemu sa očakáva, že plán obnovy a odolnosti zabezpečí, že žiadne opatrenie (hodnotenie A) na vykonávanie reforiem a investičných projektov zahrnutých do plánu obnovy a odolnosti výrazne nenaruší environmentálne ciele v zmysle článku 17 nariadenia Európskeho parlamentu a Rady (EÚ) 2020/852 (zásada „výrazne nenarušiť“). (23)V súlade s technickým usmernením týkajúcim sa uplatňovania zásady „výrazne nenarušiť“ podľa nariadenia o Mechanizme na podporu obnovy a odolnosti, ktoré prijala Európska komisia, poskytlo Švédsko odôvodnenie, v ktorom potvrdzuje, že žiadne opatrenie zahrnuté v jeho pláne obnovy a odolnosti nespôsobuje výrazné narušenie ktoréhokoľvek z environmentálnych cieľov. Osobitná pozornosť sa venuje opatreniam, ktorých vplyv na environmentálne ciele si vyžaduje dôkladnú kontrolu. Švédsko poskytlo dostatočné dôkazy a plánuje vykonať zmierňujúce opatrenia s cieľom zabrániť výraznému narušeniu, čo by sa malo zabezpečiť prostredníctvom príslušných míľnikov. Týka sa to najmä investičných schém v oblasti výskumu, vývoja a inovácií a rozsiahlych systémov podpory v rámci iniciatívy „Veľký krok v priemysle“ a „Veľký krok v ochrane klímy“ zameraných na znižovanie emisií skleníkových plynov, ktoré môžu zahŕňať inštalácie, na ktoré sa vzťahuje systém EÚ na obchodovanie s emisiami (ETS). Príspevok k zelenej transformácii vrátane biodiverzity

(24)V súlade s článkom 19 ods. 3 písm. e) nariadenia (EÚ) 2021/241 a kritériom 2.5 z prílohy V k nemu plán obnovy a odolnosti obsahuje opatrenia, ktoré do značnej miery (hodnotenie A) prispievajú k zelenej transformácii vrátane biodiverzity alebo k riešeniu výziev, ktoré z nej vyplývajú. Na opatrenia na podporu cieľov v oblasti klímy pripadá suma, ktorá predstavuje 44,4 % celkových prostriedkov pridelených na plán, vypočítaná podľa metodiky uvedenej v prílohe VI k uvedenému nariadeniu. V súlade s článkom 17 uvedeného nariadenia je plán obnovy a odolnosti v súlade s informáciami uvedenými v národnom energetickom a klimatickom pláne na roky 2021 – 2030. (25)Očakáva sa, že reformy a investície významne prispejú k cieľom dekarbonizácie a energetickej transformácie, ako sa stanovuje vo švédskom národnom energetickom a klimatickom pláne, čím zároveň prispejú aj k cieľu Únie v oblasti klímy do roku 2030. Ciele v oblasti klímy podporujú viaceré ambiciózne opatrenia zoskupené v osobitnom „zelenom“ komponente plánu obnovy a odolnosti, pričom niektoré opatrenia podporujú aj iné environmentálne ciele vrátane zachovania biodiverzity. Realizácia týchto opatrení bude mať podľa všetkého trvalý vplyv, a to najmä tým, že prispeje k zelenej transformácii, posilneniu biodiverzity a ochrane životného prostredia. (26)Plán obnovy a odolnosti obsahuje investície do výskumu a vývoja zameraného na dekarbonizáciu priemyselných odvetví produkujúcich vysoký objem emisií, ako aj investície do miestnych a regionálnych projektov v oblasti klímy zameraných na zníženie emisií skleníkových plynov, napríklad do infraštruktúry na nabíjanie elektrických automobilov a výroby udržateľných biopalív. Plán obnovy a odolnosti sa zameriava aj na zníženie emisií skleníkových plynov prostredníctvom investícií na zlepšenie energetickej hospodárnosti bytových domov a na modernizáciu železničnej infraštruktúry, zatiaľ čo investície do ochrany vzácnych prírodných oblastí, najmä lesov, priamo podporujú zachovanie biodiverzity a prirodzených biotopov. Investície dopĺňa balík ambicióznych reforiem na podporu zelenej transformácie, ktorý zahŕňa zvýšenie energetickej dane, úpravu výpočtu dane z motorového vozidla s cieľom lepšie zohľadniť uhlíkovú stopu vozidla a zvýšenie podielu energie z obnoviteľných zdrojov v palivách používaných v odvetví dopravy. (27)Opatrenia obsiahnuté v pláne obnovy a odolnosti prispievajú k dosiahnutiu cieľa Únie v oblasti klímy do roku 2050, ako aj k dosiahnutiu cieľa uhlíkovej neutrality Švédska do roku 2045. Príspevok k digitálnej transformácii (28)V súlade s článkom 19 ods. 3 písm. f) nariadenia (EÚ) 2021/241 a kritériom 2.6 z prílohy V k nemu plán obnovy a odolnosti obsahuje opatrenia, ktoré prispievajú (hodnotenie A) k digitálnej transformácii alebo k riešeniu výziev, ktoré z nej vyplývajú. Na opatrenia na podporu digitálnych cieľov pripadá suma, ktorá predstavuje 20,5 % celkových prostriedkov pridelených na plán, vypočítaná podľa metodiky uvedenej v prílohe VII k uvedenému nariadeniu. (29)Opatrenia uvedené v pláne obnovy a odolnosti prispievajú k riešeniu výziev, ktorým Švédsko čelí v súvislosti s digitálnou transformáciou. Digitálna pripojiteľnosť je vo Švédsku celkovo dobre rozvinutá, ale v riedko osídlených oblastiach existujú nedostatky. Podpora zavádzania širokopásmového pripojenia by mala pomôcť zlepšiť prístup k vysokorýchlostnému pripojeniu v týchto oblastiach. S cieľom riešiť nedostatok odborníkov v sektore informačných a komunikačných technológií, a to aj napriek celkovo vysokej úrovni digitálnych zručností švédskeho obyvateľstva, obsahuje plán obnovy a odolnosti investičné opatrenia na zvýšenie počtu študijných miest vo vyššom odbornom vzdelávaní v príslušných oblastiach. Plán obnovy a odolnosti okrem toho obsahuje investície na rozšírenie vzdelávania na univerzitách a iných ustanovizniach vysokoškolského vzdelávania, pričom značný podiel sa vynakladá na programy zamerané na zvyšovanie digitálnych zručností. (30)Predpokladá sa, že opatrenia zahrnuté do plánu prispejú k digitálnej transformácii Švédska podporou digitalizácie verejnej správy. Očakáva sa, že plán obnovy a odolnosti prinesie synergie medzi zelenou a digitálnou transformáciou tým, že podporí používanie inteligentných energetických systémov s cieľom zvýšiť energetickú efektívnosť budov. Trvalý vplyv (31)V súlade s článkom 19 ods. 3 písm. g) nariadenia (EÚ) 2021/241 a kritériom 2.7 z prílohy V k nemu sa očakáva, že plán obnovy a odolnosti bude mať na Švédsko do značnej miery (hodnotenie A) trvalý vplyv. (32)Očakáva sa, že vykonanie opatrení z plánu obnovy a odolnosti prinesie štrukturálnu zmenu hospodárstva zlepšením jeho inovačnej kapacity, environmentálnej udržateľnosti, digitálnych zručností a sociálnej súdržnosti. Zvyšuje sa podiel environmentálnych daní, čo prispieva k dosiahnutiu klimatických cieľov Švédska a malo by urýchliť zelenú transformáciu hospodárstva. Pomáha tomu aj podpora inovačných technológií pre riešenia bez fosílnych zdrojov v energeticky náročných priemyselných odvetviach. (33)Plán obnovy a odolnosti podporuje sociálnu a územnú súdržnosť a konvergenciu, čo by malo mať pozitívny vplyv aj z dlhodobého hľadiska. Opatrenie týkajúce sa širokopásmového pripojenia sa zameriava na regióny bez plnohodnotného širokopásmového pokrytia, čím podporuje regionálnu súdržnosť vo vzťahu k redšie osídleným oblastiam po celej krajine. Účasť na vzostupnej sociálnej a hospodárskej mobilite sprostredkovanej digitalizáciou by sa tak mala otvoriť pre všetkých. Očakáva sa, že investície do vzdelávania, ktoré sú vo veľkej miere zamerané na odborné vzdelávanie a vzdelávanie pre jednotlivcov s osobitnými ťažkosťami na trhu práce, ako aj programy na zlepšenie znalosti švédskeho jazyka u všetkých obyvateľov, budú mať dlhodobý pozitívny vplyv na sociálnu súdržnosť a integráciu. Opatrenia zamerané na rozbeh inovácií a potlačenie nepriaznivých vplyvov demografických trendov podporujú rast produktivity a udržateľnosť verejných financií. Pomáhajú zlepšovať schopnosť podporovať budúce investície prinášajúce rast. (34)Trvalý vplyv plánu obnovy a odolnosti sa môže posilniť aj synergiami medzi plánom a inými programami vrátane programov financovaných z fondov politiky súdržnosti, a to najmä riešením územných výziev a podporou vyváženého rozvoja. Sprievodné štrukturálne reformy na posilnenie rastového potenciálu spevnia inovačnú základňu švédskeho hospodárstva a odstránia makroekonomické nerovnováhy, čím by podľa predpokladov mali ďalej pomôcť zabezpečovať vyvážený a udržateľný rast aj na rámec horizontu, ktorý pokrýva plán obnovy a odolnosti. Monitorovanie a realizácia (35)V súlade s článkom 19 ods. 3 písm. h) nariadenia (EÚ) 2021/241 a kritériom 2.8 z prílohy V k nemu sú opatrenia navrhované v pláne obnovy a odolnosti primerané (hodnotenie A) na zabezpečenie účinného monitorovania a realizácie plánu obnovy a odolnosti vrátane predpokladaného harmonogramu, míľnikov a cieľov a súvisiacich ukazovateľov. (36)Za celkové vykonávanie švédskeho plánu obnovy a odolnosti je zodpovedné Ministerstvo financií Švédska, pričom švédsky národný finančný orgán (ESV) je zodpovedný za monitorovanie plnenia míľnikov a cieľov. Sú dostatočne jasné a realistické na to, aby sa zabezpečilo, že ich splnenie bude sledované a overované, a sú postavené na relevantných, prijateľných a spoľahlivých ukazovateľov. Predpokladá sa, že mechanizmy overovania, zber údajov a povinnosti opísané švédskymi orgánmi budú dostatočne spoľahlivé na účely primeraného odôvodnenia žiadostí o platby. Míľniky a ciele sú relevantné aj pre už dokončené opatrenia, ktoré sú oprávnené podľa článku 17 ods. 2 nariadenia (EÚ) 2021/241. Na odôvodnenie žiadosti o vyplatenie sa vyžaduje uspokojivé plnenie týchto míľnikov a cieľov v priebehu času. (37)Členské štáty by mali zabezpečiť, aby sa finančná podpora v rámci mechanizmu oznámila a uznala v súlade s článkom 34 nariadenia (EÚ) 2021/241. V rámci Nástroja technickej podpory zriadeného nariadením Európskeho parlamentu a Rady (EÚ) 2021/240 možno požiadať o technickú podporu, ktorá má pomôcť členským štátom pri realizácii ich plánu obnovy a odolnosti. Výpočet nákladov (38)V súlade s článkom 19 ods. 3 písm. i) nariadenia (EÚ) 2021/241 a kritériom 2.9 z prílohy V k nemu je odôvodnenie uvedené v pláne obnovy a odolnosti týkajúce sa výšky odhadovaných celkových nákladov na plán do strednej miery (hodnotenie B) primerané a realistické, je v súlade so zásadou nákladovej efektívnosti a zodpovedá očakávanému vnútroštátnemu hospodárskemu a sociálnemu vplyvu. (39)Švédsko vo všeobecnosti poskytlo podrobné prehľady odhadov jednotlivých nákladov na investície a reformy so súvisiacimi nákladmi, ktoré sú zahrnuté v pláne obnovy a odolnosti. Odôvodnenie nákladov je založené predovšetkým na porovnaní s minulými alebo paralelnými projektmi, ktoré sú svojou povahou podobné navrhovaným opatreniam. Pokiaľ ide o opatrenia s nákladmi, ktoré nemožno podrobne určiť ex ante, ako sú napríklad systémy založené na dopyte s výzvami na predkladanie návrhov, Švédsko poskytlo dôkazy, ktoré preukazujú, že celková suma, ktorá sa má vynaložiť, nie je neprimeraná potrebám financovania cieľových sektorov. Z posúdenia nákladov vyplýva, že väčšina nákladov uvedených v pláne je primeraná a realistická. Tomuto kritériu posudzovania však nemožno prisúdiť hodnotenie A, pretože pri niektorých opatreniach nie je úplne jasná súvislosť medzi odôvodnením a samotnými nákladmi. Na záver možno konštatovať, že odhadované celkové náklady na plán obnovy a odolnosti sú v súlade so zásadou nákladovej efektívnosti a zodpovedajú očakávanému vnútroštátnemu hospodárskemu a sociálnemu vplyvu.

Ochrana finančných záujmov Únie (40)V súlade s článkom 19 ods. 3 písm. j) nariadenia (EÚ) 2021/241 a kritériom 2.10 z prílohy V k nemu sú opatrenia navrhované v pláne obnovy a odolnosti a ďalšie opatrenia obsiahnuté v tomto rozhodnutí primerané (hodnotenie A) na predchádzanie korupcii, podvodom a konfliktom záujmov pri využívaní finančných prostriedkov poskytnutých na základe uvedeného nariadenia, ako aj na odhaľovanie a nápravu týchto javov, pričom sa očakáva, že tieto opatrenia účinne zabránia dvojitému financovaniu na základe uvedeného nariadenia a z iných programov Únie. Tým nie je dotknuté uplatňovanie iných inštrumentov a nástrojov na podporu a presadzovanie súladu s právom Únie vrátane nástrojov na predchádzanie korupcii, podvodom a konfliktom záujmov, ich odhaľovanie a nápravu, ako aj nástrojov na ochranu rozpočtu Únie v súlade s nariadením Európskeho parlamentu a Rady (EÚ, Euratom) 2020/2092. (41)Súčasťou plánu obnovy a odolnosti sú vykonávacie opatrenia vrátane komplexných ochranných opatrení týkajúcich sa kontroly a auditu, ktoré sú predpokladom úplného vykonania osobitných dodatočných míľnikov v tejto oblasti. Za realizáciu plánu nesie celkovú zodpovednosť ministerstvo financií a v mene všetkých subjektov verejného sektora zodpovedá za operačné a administratívne aspekty plánu. Ministerstvo financií je zodpovedné aj za vybavovanie a zabezpečovanie ústrednej odpovede na žiadosti o informácie a prístup k údajom o konečných príjemcoch. Zber a uchovávanie takýchto údajov zabezpečujú orgány zodpovedné za vykonávanie plánu obnovy a odolnosti. Hlavným orgánom auditu zabezpečujúcim koherentnosť vykonávania plánu obnovy a odolnosti je švédsky národný orgán pre finančné riadenie (ESV), ktorý pomáha ministerstvu financií pri jeho celkových koordinačných povinnostiach. Prostredníctvom opakovaných auditov efektívnosti, účinnosti a spoľahlivosti účtov prispieva aj národný kontrolný úrad, pričom pri vykonávaní svojho mandátu, ktorý mu udelil parlament, koná nezávisle od vlády. (42)Systém vnútornej kontroly opísaný vo švédskom pláne obnovy a odolnosti predstavuje spoľahlivý proces a štruktúru, v ktorej sú jasne vymedzené úlohy a povinnosti implementujúcich subjektov a príslušné funkcie kontroly sú primerane oddelené. Mali by sa stanoviť míľniky pre nadobudnutie účinnosti legislatívnych zmien, ktorými sa stanovia právne mandáty orgánov zapojených do koordinácie, monitorovania, kontroly a auditu vykonávania švédskeho plánu obnovy a odolnosti, pričom sa stanovia najmä mandáty všetkých vládnych subjektov zapojených do operačných aspektov vykonávania plánu a určí sa orgán auditu a zodpovedný orgán na vypracovanie stratégie auditu vykonávania plánu obnovy a odolnosti. Tieto míľniky by mali zabezpečiť, aby systém zahŕňal minimálne tieto funkcie: a) zber údajov a monitorovanie plnenia míľnikov a cieľov a b) zhromažďovanie, uchovávanie a sprístupňovanie údajov požadovaných v článku 22 ods. 2 písm. d) bod i) až iii) nariadenia (EÚ) 2021/241. Súdržnosť plánu obnovy a odolnosti (43)V súlade s článkom 19 ods. 3 písm. k) nariadenia (EÚ) 2021/241 a kritériom 2.11 z prílohy V k nemu plán obnovy a odolnosti zahŕňa do značnej miery (hodnotenie A) opatrenia na vykonávanie reforiem a verejných investičných projektov, ktoré predstavujú súdržné činnosti. (44)Plán sa vyznačuje konzistentnou víziou využitia obnovy ako páky na urýchlenie zelenej a digitálnej transformácie a na podporu sociálnej súdržnosti, pričom sa prejavuje koherentnosť medzi komponentmi a jednotlivými opatreniami. Reformy a investície v rámci každého komponentu sú konzistentné a vzájomne sa posilňujú; medzi jednotlivými komponentmi existujú synergie a komplementárnosť. Očakáva sa napríklad, že reforma na podporu odbornej prípravy v oblasti zdravotnej a sociálnej starostlivosti v kombinácii s výučbou švédskeho jazyka bude riešiť výzvy súvisiace so znevýhodnenými skupinami na trhu práce. Táto reforma by zároveň mala pomôcť zabezpečiť kvalitné služby starostlivosti, čím dopĺňa osobitnú iniciatívu v oblasti starostlivosti o starších ľudí a opatrenie na reguláciu povolania zdravotnej sestry. Rovnosť (45)Plán obnovy a odolnosti obsahuje opatrenia, od ktorých sa v rôznej miere očakáva, že pomôžu Švédsku riešiť výzvy, ktorým čelí v oblasti rodovej rovnosti a rovnakých príležitostí pre všetkých, najmä v oblasti vzdelávania a odbornej prípravy, zamerané okrem iného na mladých ľudí, osoby s migrantským pôvodom a zdravotne postihnutých. Plán vyjadruje celkový cieľ vlády v oblasti politiky rodovej rovnosti, aby ženy a muži mali rovnakú možnosť formovať spoločnosť a svoj vlastný život. Očakáva sa, že plán obnovy a odolnosti bude dôležitým nástrojom na podporu rodovej rovnosti a rodovo responzívneho rozpočtovania. Vlastné posúdenie bezpečnosti (46)Švédsko neposkytlo vlastné posúdenie bezpečnosti podľa článku 18 ods. 4 písm. g) nariadenia (EÚ) 2021/241, keďže ho v tomto prípade nepovažovalo za príslušné. Konzultačný proces (47)Vo fázach prípravy švédskeho plánu obnovy a odolnosti sa uskutočnili početné konzultácie so sociálnymi partnermi a podnikateľskými organizáciami, a to aj v rámci vnútroštátnej koordinácie európskeho semestra na úrovni útvarov. Uskutočnilo sa stretnutie so zástupcami občianskej spoločnosti. Počas tohto procesu predložili svoje návrhy príslušné zainteresované strany, ako napríklad záujmové skupiny, podniky a zástupcovia obcí a regiónov. Reformy alebo opatrenia uvedené v pláne obnovy a odolnosti, ktoré zahŕňajú zmenu existujúcich právnych predpisov, sa najprv predložili, respektíve sa predložia ako návrh príslušným orgánom, obciam, združeniam a jednotlivcom. (48)Príslušné zainteresované strany by mali byť prípadne naďalej zapojené do vykonávania príslušných opatrení, aby sa zabezpečilo, že orgány budú mať nepretržitý kontakt s občanmi, podnikmi, obcami a regiónmi. Do realizácie reforiem zahrnutých do plánu je nevyhnutné zapojiť všetky miestne orgány a zainteresované strany vrátane sociálnych partnerov, aby príslušní aktéri prijali zodpovednosť za plán. Kladné posúdenie (49)V nadväznosti na kladné posúdenie Komisie týkajúce sa švédskeho plánu obnovy a odolnosti obsahujúce konštatovanie, že plán uspokojivo spĺňa kritériá posudzovania stanovené v nariadení (EÚ) 2021/241, by sa v tomto rozhodnutí mali v súlade s článkom 20 ods. 2 uvedeného nariadenia a prílohou V k nemu stanoviť reformy a investičné projekty potrebné na realizáciu plánu, príslušné míľniky, ciele a ukazovatele, ako aj suma, ktorú Únia poskytne na realizáciu plánu vo forme nenávratnej finančnej podpory. Finančný príspevok (50)Odhadované celkové náklady na plán obnovy a odolnosti Švédska predstavujú 33 304 030 000 SEK, čo sa podľa referenčnej sadzby ECB pre EUR/SEK z 28. mája 2021 rovná sume 3 289 286 914 EUR. Keďže plán obnovy a odolnosti uspokojivo spĺňa kritériá posudzovania stanovené v nariadení (EÚ) 2021/241 a keďže objem odhadovaných celkových nákladov na plán obnovy a odolnosti je vyšší ako maximálny finančný príspevok, ktorý je k dispozícii pre Švédsko, finančný príspevok pridelený na plán obnovy a odolnosti Švédska by sa mal rovnať celkovej výške finančného príspevku, ktorý má Švédsko k dispozícii. (51)V súlade s článkom 11 ods. 2 nariadenia (EÚ) 2021/241 sa má výpočet maximálneho finančného príspevku pre Švédsko aktualizovať do 30. júna 2022. V súlade s článkom 23 ods. 1 uvedeného nariadenia by sa teraz do 31. decembra 2022 mala pre Švédsko sprístupniť suma prostriedkov na účely právneho záväzku, ktorá neprevyšuje maximálny finančný príspevok uvedený v článku 11 ods. 1 písm. a) uvedeného nariadenia. Ak to bude v nadväznosti na aktualizáciu maximálneho finančného príspevku potrebné, Rada by na návrh Komisie mala bez zbytočného odkladu zmeniť toto rozhodnutie tak, aby obsahovalo aktualizovaný maximálny finančný príspevok vypočítaný v súlade s článkom 11 ods. 2 uvedeného nariadenia. (52)Poskytovaná podpora sa má financovať z finančných prostriedkov, ktoré si Komisia vypožičia v mene Únie na základe článku 5 rozhodnutia Rady (EÚ, Euratom) 2020/2053. Podpora by sa mala vyplatiť v splátkach, keď Švédsko uspokojivo splní príslušné míľniky a ciele určené v súvislosti s vykonávaním plánu obnovy a odolnosti.